דב שוורצמן

הרב דב (ברל) שוורצמן (כ"ב באלול תרפ"א, 25 בספטמבר 1921 – י' בחשוון תשע"ב, 7 בנובמבר 2011) היה ראש ישיבת בית התלמוד בירושלים.

תולדותיו
נולד בעיר נבל שברוסיה לרב יהושע זאב שוורצמן. אמו הייתה בת למשפחת היצחקי, חסידי חב"ד. בילדותו למד ב"חדר" של חסידי חב"ד שפעל במחתרת.

בתחילת שנת תר"צ, בהיותו כבן שמונה, עלה עם משפחתו לארץ ישראל והיא התיישבה בתל אביב. אביו שימש כרב בתל אביב, ולמחייתם היו בבעלות המשפחה פרדסי אתרוגים בחיבת ציון. בשנת תרצ"ג, לפני הגיעו לגיל בר מצווה, נכנס ללמוד בישיבת חברון בירושלים. בלימודיו בישיבה נחשב לעילוי והתבלט בהתמדתו.

לאחר מלחמת העולם השנייה הגיע לביקור בארץ ישראל הרב אהרן קוטלר, ראש ישיבת לייקווד, שחיפש חתן לבתו. מעמדו של הרב קוטלר בעולם התורה משך אליו בחורי ישיבה רבים ששוחחו עמו בדברי תורה. שמו של הבחור דב שוורצמן הגיע לאוזניו, וכשהתברר לו שהוא לא נמנה עם הבאים אליו נסע הרב קוטלר לפגוש בו בישיבה. לאחר ששוחח עמו בדברי תורה והתפעל מגאונותו בחר בו כחתן לבתו היחידה, שרה. בשנת תש"ו נערכו הנישואים בארצות הברית.

לאחר נישואיו נשאר הרב שוורצמן להתגורר בסמיכות לישיבת לייקווד ומסר 'חבורות' (שיעורים) לתלמידיה. בשנים תשי"א-תשי"ב כיהן כר"מ בישיבת רבנו חיים ברלין. לאחר מכן ייסד, יחד עם הרב שמואל קמנצקי, את ישיבת פילדלפיה, ומסר בה שיעורים במשך מספר שנים.

באמצע שנות ה-60 שב לישראל. עם בואו הוזמן על ידי הרב יעקב אדלשטיין לשמש כר"מ בישיבת השרון. כעבור שנה פרש וייסד את ישיבת בית התלמוד בשכונת סנהדריה המורחבת בירושלים, שכללה רשת של ישיבה גדולה, ישיבה קטנה וכולל אברכים. ביסוד ישיבתו הסתייע ברב משה שפירא. הרב שוורצמן עמד בראשות הישיבה במשך עשרות שנים והעמיד תלמידים רבים.

בתחילת שנות ה-70 הוקמה בתחומי ישיבתו מסגרת תורנית לחוזרים בתשובה בשם "שמע ישראל". לימים היא נפרדה לכמה ישיבות, ובראשן ישיבת אור שמח, שהוא עמד בנשיאותה ומסר בה שיעורים. עסק גם בספרות המחשבה ונחשב בקי ובר-סמכא בספרי המהר"ל.

בשנותיו האחרונות חלה. נפטר בי' בחשוון ונקבר למחרת בבית הקברות בהר הזיתים, שם קבורים אביו וסבו.

 ספרים 
לאחר פטירתו יצאו לאור שיעוריו על מסכת כתובות, סוכה, פסחים, גיטין, נדרים, בבא קמא, בבא בתרא ומכות.

כמו כן יצאה לאור סדרת מאמרי רבי דב שוורצמן (מאמרים שהשמיע בישיבת בית התלמוד) על סדר חומשי התורה (ה' כרכים), בעריכת הרב גד ארלנגר.

 משפחתו  
היה נשוי בנישואים ראשונים לשרה פעשא, בתו של הרב אהרן קוטלר, ראש ישיבת לייקווד.

בניו:
 הרב יעקב אליעזר  - חתנו של הרב שלמה וולבה וראש ישיבת לייקווד-ארץ ישראל בירושלים
 הרב זבולון - ראש כולל בישיבת עץ חיים
 הרב איסר זלמן - חתנו של הרב דוב לנדו. מכהן כראש כולל עטרת שלמה במודיעין עילית.

בנותיו:
 שלוה דבורה, נשואה לרב ירוחם אולשין - מראשי ישיבת לייקווד
 אטה, נשואה לרב ישראל ניומאן - מראשי ישיבת לייקווד
 מרים, נשואה לרב אברהם יורקנסקי - מראשי ישיבת לייקווד
בנישואים שניים היה נשוי ליהודית, בתו של עו"ד מתייה (מאיר) מולר מפריז, שהיה יושב-ראש ועד ההצלה של אגודת ישראל לאחר מלחמת העולם השנייה.
ילדיו מנשואיו השניים הם:
 רבקה, נשואה לרב יוסף שטרסר, ראש כולל בית התלמוד
 תמר, נשואה לרב יאיר בק – ר"מ בישיבת נתיבות יעקב של הרב אברהם סטפנסקי
 יצחק בנימין
 אסנת, נשואה לרב דוד ברונר – מנהל עמותת בית התלמוד
 אפרת, נשואה לרב גבריאל שנברגר – ראש כולל בית התלמוד
 הדסה, נשואה לרב דוד סלושץ – ראש הישיבה התיכונית-חרדית דובר טוב בירושלים וראש כולל בגבעת זאב.

לקריאה נוספת

ספר הזיכרון למרן הגאון רבי דב שוורצמן זצ"ל - תולדות חייו, הספדים, שיעורים ממנו ומרבנים נוספים (על מסכת סוכה) ודברי זיכרון, הוצאת ישיבת בית התלמוד חשון תשע"ג
Reb Dov - The life and achievements of a unique Torah personality..., Shmuel Wittow, 2011, Israel

קישורים חיצוניים


 ולקחתם לכם פרי עץ הדר, TOG
 אוי, רב'ה • אלפים במסע האחרון של ראש הישיבה, בחדרי חרדים
 אלפים מלווים את ראש הישיבה בדרכו האחרונה • הגר"ב שוורצמן זצ"ל, בחדרי חרדים
 יחוסו של רבי בערל שוורצמן זצ"ל, באתר תולדות ושורשים

הערות שוליים

קטגוריה:אנשי העלייה הרביעית
קטגוריה:ראשי ישיבה ליטאים בישראל
קטגוריה:ראשי ישיבה אמריקאים
קטגוריה:רבני ישיבת אור שמח
קטגוריה:יהודים הקבורים בהר הזיתים: חלקת הפרושים
קטגוריה:משפחת קוטלר
קטגוריה:ישראלים שנולדו ב-1921
קטגוריה:ישראלים שנפטרו ב-2011